
SVETA NOĆ 


Kad mi je bilo pet godina, doživjela sam veliku 
žalost. Ne pamtim da bih otad bila doživjela veću. 

Bijaše to kad je umrla moja baka. Dotad je ona 
svakog dana sjedila u velikom naslonjaču u svojoj 
sobi i pričala priče, 

Ne sjećam se drugačije nego da je baka sjedila 
tamo i pričala od jutra do mraka, a mi djeca sjedili 
smo tiho kraj nje i slušali. Bijaše to prekrasan život, 
Nije bilo djece koja bi živjela tako lijepo kao mi. 

O svojoj baki ne pamtim mnogo. Sjećam se tek da 
je imala lijepu sniježno-bijelu kosu, da je hodala vrlo 
pognuto, te da je neprestano sjedila i plela čarapu. 

Sjećam se još da je uvijek, kad bi ispripovjedila 
koju priču, običavala položiti ruku na moju glavu, i 
tad bi rekla; — A to je sve tako istina, kao što ja 
vidim tebe, a ti mene. 

Spominjem se također da je znala pjevati lijepe 
pjesme, ali toga nije činila svaki dan. Jedna od tih 
pjesama pjevala je o nekom vitezu i morskoj djevici, 
a pripjev joj je bio: — Tako je hladan, tako je hla- 
dan vjetar sa širokog mora, 


Zatim se spominjem jedne male molitve, koju me 
je naučila, i jednoga stiha iz psalama. - 

Tek se blijedo: i nejasno sjećam svih onih priča 
koje mi je pripovijedala. Samo jedne jedine od njih 
sjećam se tako dobro, da bih je mogla pripovijedati. 
To je neka mala priča o rođenju Kristovu. 

Vidite, to je gotovo sve, što još znam o svojoj 
baki, osim onoga, čega se najbolje sjećam, naime 
velike žalosti kad je umrla, 

Sjećam se jutra kad je naslonjač u kutu stajao 
prazan, te nije bilo moguće shvatiti kako će se 
dan moći završiti, Toga se sjećam. Toga neću nikad 
zaboraviti, 

Sjećam se i toga kako su nas djecu odveli onamo, 
da pokojnici poljubimo ruku. A mi smo se bojali to 
učiniti, ali nam je uto netko kazao, da sad posljednji 
put možemo zahvaliti baki za sve ono veselje koje 
nam je pružala, 

I sjećam se kako su se iz kuće izvezle pjesme i 
priče zakucane u dugi, crni lijes, i da se nikad više 
vratile nisu. 

Sjećam se da je nečega iz života nestalo. Bijaše 
kao da su se zaklopila vrata u jedan prekrasan za- 
čarani svijet u koji smo prije smjeli ulaziti i izlaziti. 
A sad nije bilo više nikoga tko bi umio da otvori ta 
vrata. 

Sjećam se da smo se mi djeca tako malo pomalo 
naučili igrati s igračkama i lutkama te živjeti kao 
i druga djeca, pa se tako moglo pričinjati da nam 
baka ne manjka i kao da se nje više i ne sjećamo 

Ali još i danas, iza četrdeset godina, dok tako sje- 
dim i sabirem priče o Kristu koje sam čula tamo na 
Istoku, budi se u meni mala priča o Isusovu rođe- 
nju, koju je običavala pričati moja baka. I mene po- 
dilazi želja da je još jednom ispripovjedim te da i 
nju uvrstim u svoju zbirku. 

Bijaše to jednom na Božić; svi su se bili odvezli u 
crkvu osim bake i mene. Držim da smo nas dvije 
“bile u cijeloj kući same. Mi se nismo mogle povesti 
s ostalima, jer je jedna od nas bila premlada, a druga 
prestara. I bijasmo obje žalosne, što se nismo mogle 
odvesti k ponoćki i što nismo mogle vidjeti božićna 
svijetla, 

Ali dok smo tako osamljene sjedile, stala je baka 
da priča, 

— Bijaše jednom jedan čovjek — reče ona, — koji 
je izašao u mrklu noć, da posudi ognja. Išao je od 
kuće do kuće i svagdje je pokucao. ,Dragi ljudi, po- 
mozite mi!' govoraše on. ,Moja je žena upravo ro- 
dila djetešce, pa moram upaliti vatru, da nju i mališa 
ugrijem!' 

Bila je međutim kasna noć tako da su svi ljudi 
spavali i nitko mu nije odgovarao, 

I taj je čovjek išao i išao. Napokon ugleda u veli- 
koj daljini sjaj ognja. I on se uputi u tom smjeru i 
opazi da vatra gori na otvorenu polju. Mnoštvo bi- 
jelih ovaca ležalo je oko vatre i spavalo, a jedan je 
stari pastir bdio nad stadom, 

Kad je onaj čovjek, koji je htio posuditi vatru, do- 
šao do ovaca, opazi kako do pastirevih nogu tri ve- 
lika psa leže i spavaju. Kad je on došao, probudila 
su se sva tri i otvorila svoje ogromne ralje, kao da 
žele zalajati, ali se nije mogao razabrati nikakav 
glas. Čovjek je vidio kako im se kostruši dlaka na 
hrptu, vidio je kako se njihovi oštri zubi sjaju 
u svjetlosti ognja, i kako navaljuju na nj. Osje- 
tio je da se jedan od njih ovjesio o njegovu nogu, a 
jedan o ruku, i da mu jedan visi o grlu. Ali čeljusti 
i zubi kojima su psi htjeli ujesti nisu im se poko- 
ravali, pa taj čovjek nije pretrpio ni najmanje boli. 

Sad je čovjek htio poći dalje, da nađe ono što mu 
je trebalo. Ali ovce ležale su jedna do druge, tako 
zbijeno. leđa uz leđa da se nije mogao maknuti na- 
prijed. Tada čovjek zakorači na leđa životinja i sta- 


ne se preko njih primicati vatri. I nijedna se od ži- 
votinja nije ni probudila ni trgnula. 

Dotle je mogla baka pričati nesmetano, ali sad se 
ja više nisam mogla uzdržati, a da je ne prekinem, 

— A zašto se nisu trgnule, bakice? — upitam ja. 

—To ćeš za časak već saznati — reče baka i na- 
stavi svoju priču. 

— Kad je čovjek stignuo gotovo do vatre, digne 
pastir glavu. Bijaše to neki stari, mrzovoljni čovjek, 
koji je bio otresit i tvrd prema svim ljudima. A kad 
je vidio, kako se približava stranac, pograbi duga- 
čak šiljat štap, koji je obično držao u ruci kad je pa- 
sao svoje stado, te ga baci prema njemu. 1 štap po- 
juri zviždeći upravo na čovjeka, ali prije nego što 
ga pogodi, uzmakne na stranu i projuri pokraj njega, 
daleko u polje. 

Kad je baka dospjela tako daleko, ja je i opet pre- 
kinem. — Bakice, a zašto štap nije htio udariti čo- 
vjeka? — Ali baki ne bijaše ni nakraj pameti da mi 
odgovara, nego nastavi svoju priču. 

— Uto stigne čovjek do pastira i reče mu: ,Do- 
bri prijatelju, pomozi mi i pozajmi mi malo vatre. 
Moja je žena upravo rodila djetešce, pa moram na- 
ložiti vatru, da nju i mališa ugrijem. 

Pastir bi bio najradije rekao ne, ali kad je pomi- 
slio na to, da psi nisu mogli naškoditi čovjeku, da 
ovce nisu pred njim pobjegle i da ga njegov štap 
nije htio oboriti, postane mu malo tjeskobno, te se 
nije usudio odbiti strancu ono što je želio. 

Uzmi koliko ti treba, reče on čovjeku, 

Ali vatra bijaše gotovo dogorjela. Nije bilo više 
ni cjepanica ni grana, nego tek velika rpa žari, a 
stranac nije imao ni lopate ni posude u kojoj bi bio 
mogao nositi žarki ugljen. 

Kad je pastir to vidio, reče ponovo: — Uzmi ko- 
liko ti treba! — I radovao se što čovjek ne može sa 
sobom ponijeti vatre. Ali čovjek se sagne, zagrabi 
golim rukama ugljen iz pepela i stavi ga u svoj ogr- 

tač. A ugljen nije opržio ni njegovih ruku, kad ih se 
dotaknuo, niti je pripalio njegove kabanice, nego ga 
čovjek ponese kao da su orasi ili jabuke. 

Ali sad je priča bila po treći put prekinuta, — Ba- 
kice, zašto ugljen nije htio opržiti čovjeka? 

— To ćeš već čuti — reče baka i stane pripovi- 
jedati dalje. 

— Kad je taj pastir, koji je bio tako zao i mrzo- 
voljan čovjek, sve to vidio, stane se sam u sebi 


čuditi: Kakova noć mora to biti, kad psi ne grizu, . 


ovce se ne plaše, koplje ne ubija, a vatra ne pali? 
On pozove stranca natrag i reče mu: 

i,Kakova je to noć? I kako to da je sve prema tebi 
milosrdno?!' 

Tada reče čovjek: ,Ja ti to ne mogu reći, ako sam 
ne vidiš! I on htjede poći svojim putem, da što brže 
naloži vatru te uzmogne ugrijati ženu i dijete. 

Ali tada pomisli pastir, da ipak neće tog čovjeka 
pustiti sasvim s vida prije nego što sazna što sve to 
znači. On ustane i pođe za njim, dok ne dođe tamo 
gdje je stranac stanovao, 

Sad vidi pastir da taj čovjek nema ni kolibice, da 
u njoj stanuje, nego mu žena i dijete leže u spilji 
gdje nema ništa osim golih hladnih stijena, 

I pastir pomisli da bi se jadno nevino djetešce 
moglo tamo u spilji smrznuti, pa ga, premda je bio 
okrutan čovjek, ipak to gane i on odluči da pomogne 
djetetu. I skine s ramena svoju torbicu te izvadi 
iz nje mekano, bijelo ovčje runo. Dade ga čovjeku i 
reče mu neka na nj položi dijete. 

Ali u isti čas, kad je pokazao da može biti milo- 
srdan, otvore mu se oči i on ugleda ono što prije nije 
mogao vidjeti, i on začuje ono što prije nije mogao 
čuti, nam 

Opazi kako unaokolo njega stoji gusti krug 
malih anđelčića sa srebrnim krilima, I svaki od njih 
drži u ruci harfu, i svi pjevaju glasno, da se ove noći 
rodio Spasitelj koji će svijet izbaviti od grijeha, . 

Tada shvati zašto je noćas sve tako radosno da 
neće nikomu ništa nažao učiniti, 

I nisu samo oko pastira bili anđeli, nego ih je on 
vidio posvuda. Sjedili su u spilji, sjedili su i na bri- 
jegu, letjeli pod nebom. U velikim su rpama dolazili 
putem, i kako su prolazili, ustavljali bi se i dobacivali 
po koji pogled djetetu. 

I vladala je sama radost i veselje i pijev i svirka, 
i to je sve vidio u tamnoj noći u kojoj prije nije mo- 
gao ništa razabrati. I on se tako radovao što su mu 
se otvorile oči da je pao na koljena i stao hvaliti 
Boga. 

i kad je baka stigla s pričanjem tako daleko, uz- 
dahne i reče: — Ali ono što je vidio pastir mogli bi- 
sme-i-mi-vidjeti, jer u svakoj božićnoj noći lete-an- 
đeli pod nebom, samo kad bismo ih mogli opaziti. — 

I tada položi baka svoju ruku na moju glavu i 
reče: — Upamti ovo, jer je to tako istina kaošto ja 
vidim tebe, a ti mene. Ne treba svjetiljaka i svijetla, 
i ne stoji to do sunca i mjeseca, nego treba da ima- 
mo oči koje mogu ugledati slavu Božju. 

CAREVA VIZIJA 


Dogodilo se to u vrijeme dok je August bio car u 
Rimu, a Herod kralj u Jerusalimu. 

Tada se vrlo velika i sveta noć spustila dolje na 
zemlju. Bijaše to najtamnija noć koju je ikad itko 
vidio. Moglo bi se bilo misliti da je cijela zemlja 
propala u kakav podzemni podrum. Nije bilo moguće 
razlikovati vodu od kopna, te se nije mogao naći put 
ni na najpoznatijoj cesti. A nije ni moglo biti druga- 
čije, budući da nijedna zraka svjetlosti nije dolazila 
s neba. Sve su zvijezde ostale doma, u svojim vlastitim 
kućama, a lijepi mjesec bijaše odvratio svoje lice. 

Mir i tišina bijahu tako duboki kao i tama. Rijeke 
zastale su u svom tijeku, vjetar nije duvao, pače je i 
samo jasikino lišće prestalo podrhtavati. Da se je tko 
prošetao uz morsku obalu, bio bi vidio da valovi više 
ne udaraju o pijesak; a da se je tko uputio u pustinju, 
pijesak ne bi bio zaškripio pod njegovim nogama. Sve 
bijaše tako nepomično kao da se pretvorilo u kamen, 
kao da ne će uznemirivati svetu noć, Trava nije mogla 

rasti, rosa nije mogla padati, a cvijeće nije se usu- 
đivalo izdisati svoj miris. 

U toj noći divlje zvijeri nijesu tragale za svojim pli- 
jenom, zmije nijesu bole, a psi nisu ujedali. A naj- 
divnije od svega bijaše to da ni nežive stvari nijesu 
imale volju da smetaju svetost noći time što bi se dale 
upotrijebiti za kakav zao čin. Nijedan otpirač ne bi 
bio mogao ući u ključanicu, i nijedan nož ne bi nikako 
bio prolio ni kapi krvi. 

U Rimu je upravo za te noći dolazila mala skupina 
ljudi iz carske palače na Palatinu te je udarila preko 
Fora putem koji je vodio na Kapitolij. Upravo kad 
se je dan svršavao, senatori su upitali imperatora ima 
li što protiv toga da na Svetom brdu rimskom podignu 
njemu hram. Ali August nije odmah pristao na to. 
Nije znao hoće li to biti pravo bogovima da bi on 
imao hram pokraj njihovih hramova, te im je odgo- 
vorio da najprije želi da se potvrdi njihova želja 
time, što će žrtvovati noćnu žrtvu svome geniju. Bi- 
jaše to sada on koji je, praćen nekolicinom vjernih * 
prijatelja, polazio da izvrši svoju žrtvu. 

August je dao da ga nose u njegovoj nosiljci, budući 
da je već bio star, te je za nj bio velik napor penjati 
se mnogim stepenicama što vode na Kapitolij. On sam 
držao je kavez sa žrtvenim golubovima. Nijesu ga pra- 
tili ni svećenici, ni vojnici, ni senatori, nego tek nje- 
govi najbliži prijatelji. Bakljonoše stupale su ispred 
njega, da rasvjetljuju put u noćnoj tmini, a straga 
slijedili su ga robovi, koji su nosili tronog, noževe, 
ugljen, svetu vatru, i sve ono drugo što je potrebno 
kod žrtvovanja. 

Na putu je imperator veselo čavrljao sa svojim 
pratiocima, pa zato nitko od njih nije primijetio tu 
beskrajnu tišinu i mir noći. Samo kad su doprli do 
najvišeg vrhunca kapitolinskog brda i praznoga mjesta 
na kojem su oni namjeravali uzdignuti hram, tako je 
bilo mračno kao da se nešto neobično zbilo, 

To nije mogla biti noć slična svim drugima, jer su 
na samom rubu litice ugledali nešto neobično čudno, 

Ispočetka mislili su, da je to jedan stari šuplji 
maslinov panj. Isto im se pričinilo, da se jedan stari 
kameni kip sa Jupitrova hrama spustio na pećinu. 
o postalo im je jasno, da to može biti tek stara 
sibila, 

Nikad još nisu ugledali ništa tako staro, tako istro- 
šeno od vremena i tako gromadna lika. Ta stara žena 
ulijevala im je poštovanje. Da nije bilo tu imperatora, 
oni bi svi bili pobjegli svojim kućama. 


— To je ona — šaputali su oni jedan drugome, — 
koja je živjela toliko godina koliko ima zrna pijeska 
na njenoj rodnoj obali. Zašto je ona izašla iz svoje 
spilje upravo noćas? Što ona proriče za imperatora i 
za carstvo? Ona koja piše svoja proročanstva na 
lišće s drveća i znade, da će vjetar odnijeti riječi 
proroštva onoj osobi, kojoj su namijenjene. 

Oni su bili tako prestrašeni, da bi bili pali na 
koljena i pritisnuli čela prema zemlji, da se je sibila 
maknula, Ali ona je sjedila tako mirno kao da je bez 
života. Popevši se na najkrajnji vrh litice i zasjenju- 
jući oči rukom, ona je zurila napolje u noć. Ona je 
sjedila ovdje, kao da se popela ovamo gore na brdo 
zato da može jasnije vidjeti nešto što se događalo 
daleko, daleko. Ona je mogla vidjeti stvari pače i u 
ovoj noći, 

U taj čas opazi imperator i čitava njegova pratnja, 


kako je mrak dubok. Nijedan od njih nije mosao | 


vidjeti pred sobom toliko koliko mu je široka ruka. 
A kakav je samo mir. Kakva tišina. Nijesu pače mogli 
čuti ni mukli šum Tibera. Činilo se da ih zrak guši, 
hladni znoj izbio im je na čela, a ruke bijahu im 
ukočene i nemoćne. Bojali su se da se sprema ne- 
kakva strašna nesreća. 

Ali nijedan nije se usudio pokazati da je prestra- 


šen: svaki je od njih govorio imperatoru, da je to do-, 


bar omen. Čitava priroda suzdržaje svoj dah, da poz- 
dravi novosa boga. 
Savijetovali su Augustu da se požuri sa žrtvom i 


govorili, da je stara sibila zacijelo izašla iz svoje 


spilje. da pozdravi njegova genija. 


Ali istina od svega bila je to, da je stara sibila bila 


tako zaokupljena nekim priviđeniem, te nije ni opa 
zila, da je Ausust došao na Kapitolij. U duhu se je 
ona bila preniiela u vrlo daleku zemlju te je za- 
mišljala da tamo luta po velikoj ravnici. U mraku 
spoticala se nosom neprestano o nešto za što je mi- 
slila da su buseni trave. Ona se sagne i opipa rukom. 
Ne, ne bijaše to trava, nego ovce. Ona je hodala iz 
među velikih stada ovaca, koje su spavale. 

Tada ona opazi vatru čuvara stada. Ona je gorjela 
u sredini polja, a sibila upravi korake prema njoj. 
Pastiri bijahu zaspali kod vatre, a pokraj njih bijahu 
dugačke oštre palice, kojima su branili svoja stada 
od divljih zvijeri. Ali nijesu li one male životinje sa 
svjetlucavim očima i rutavim tjelesima, što su stajale 
oko vatre, bili čagljevi? A sada pastiri nisu zamahnuli 
svojim štapovima prema njima, Psi su nastavili spa- 
vati, ovce nisu bježale, a divlje zvijeri ležale su 
pokraj ljudskih bića. 

Sibila je vidjela to, ali nije znala ništa od onoga 
što se događalo na brežuljku iza nje. Ona nije znala, 
da tamo podižu žrtvenik, da pale ugljen, da sipaju 
tamjan, i da je imperator uzeo jednu od golubica iz 
kaveza, da je žrtvuje. Ali njegove ruke bijahu tako 

ukočene. da nije mogao držati pticu. Jednim jedinim 
udarcem krila ona se oslobodila i nestala je u noćnoj 
tmini. 

Kad se to dogodilo, dvorjanici pogledali su sum- 
njivo na staru sibilu, Mislili su da je ona uzrok toj 
nesreći. 

Jesu li mogli oni znati, da ie čitavo vrijeme sibila 
mislila kako stoji kraj pastirske vatre, te je slušala 
neobične zvukove, koji su drhtajući dolazili kroz 
mrtvo-mirnu noć. Ona je to čula mnogo prije nego 
što je ovazila. da oni ne dolaze sa zemlje, neso sa 
neba. Napokon uzdisćne glavu. Tada opazi kako 
se sjajni blieštavi likovi kližu naprijed po mraku. 
To bijahu malene čete anđela, koji su pjevajući ve- 
selo i kao nešto tražeći lepršali amo tamo iznad puste 
ravnice. | : 

Dok je sibila slušala anđeoski pijev, imperator spre- 
mao se na novu žrtvu. Oprao si je ruke, očistio žrtve- 
nik i zahvatio drugu golubicu. I premda je upotrijebio 
svu svoju jakost, da je čvrsto zadrži. klisko tijelo 6o- 
lubice izmaknulo mu je iz ruku, a ptica se uzvine u 
neprobojnu noć. 

Imperator je problijedio. On padne na koliena i 
stane se moliti svome geniju. On ga je molio da 
odvrati one nesreće, koje je, kako se činilo, proricala 
ta noć. 

Ali sibila još uvijek nije ništa čula od sveđa toga. 
Ona je čitavom svojom dušom slušala anđeoski pijev, 
koji ie postajao sve glasniji i glasniji. Napokon je 
postao tako snažan, da je probudio pastire. Oni se 
uzdisnu na laktove, te ugledaju sjajne čete srebrno 
bijelih anđela, kako se miču po mraku u dugačkim 
redovima poput ptica selica. Nekoji od njih imali su 
u rukama lutnje i cimbale, drugi su držali kitare i 
harfe a njihov je pijev zvučio tako veselo, kao dječji 
smijeh i tako bezbrižno kao pijev ševe. Kad su pastiri 
to začuli, oni se dignu da pođu u gorski grad u kome 
su živjeli, da pripovijedaju o tom čudu. Oni su se 
stali penjati napred po strmoj vijugastoj stazi, a 

sibila ih je slijedila. Iznenada padne na njih u brdima 
svijetlo. Velika jasna zvijezda popela se ravno iznad 
njih. a grad što je ležao pod brdom. zasjao je poput 
srebra u svijetlu zvijezde. Svi oni anđeli što su lepr- 
šali pohite ovamo kličući od radosti, a pastiri se 
požure kolikogod su mogli trčati. Kad su stisli do 
$rada, opazili su da su se anđeli skupili iznad jedne 
niske staje blizu gradskih zidova. Bijaše to jedna 
trošna zgrada s krovom od slame, a zid bio joj je 
gola klisura. Iznad nje ustavila se zvijezda, i ovamo 
je letjelo sve više i više anđela. Nekoji su sjeli na 
slamni krov, ili su se poredali na strmu klisuru iza 
kuće. Drugi su opet ostali u zraku raskriljenih krila, 


te su lebdjeli iznad staje. Visoko, visoko gore bio je 


zrak obasjan svijetlom njihovih sjajnih krila. 

U onaj čas kad se je zvijezda ustavila nad gradom 
na brdu cijela se priroda probudila, a ljudi što su 
stajali m kapitolijskom brežuljku nisu mogli, a đa to 
ne vide. Oni su osjetili kako svjež ugodan vjetar pro- 
lazi kroz prostor; divni miomirisi strujali su gore do 
njih. drveće zašušti, Tiber započne šumjeti, zvijezde 
zablistaju, a mjesec iznenada zastane na nebu i zasja 
nad svijetom. A iz oblaka spuste se u krugovima one 
dvije golubice te sjednu imperatoru na ramena. 

Kad se je to čudo dogodilo, August se digne, pono- 
san i veseo. ali njegovi prijatelji i robovi padnu na 
koljena: — Zdravo care! — poviknu oni; — tvoj ti je 
genij odgovorio. Ti si bo$ kome treba da se klanjaju 
na kapitolijskom brežuljku, 

A ti krikovi poštovanja koje su ovi ljudi u 
svom oduševljenju slali imperatoru, bili su tako 
glasni, da ih je stara sibila čula. Ona ustane sa svog 
mjesta na rubu kllisure te siđe dolje među narod. 
Bijaše kao da se tmuran oblak otkinuo sa svoda i 
srušio se s visine brda. Ona je bila strašna u toj 
svojoj krajnjoj dobi. Raščupana kosa visjela je u si- 
jedim uvojcima oko njezine glave, njeni udovi bijahu 
veliki, a tamna koža tvrda kao drvo pokrivala je u 
samim borama čitavo tijelo. Moćna i ulijevajući poči- 

tanje približavala se caru. Jednom je rukom obuhva- 
tila svoju palicu, a drugu je upravila prema dalekom 
istoku. 

— Pogledaj — zapovjedi ona, a imperator uzdigne 
oči i pogleda. Svod nebeski otvorio se pred njihovim 
očima a njećov je sjaj dopirao prema dalekom istoku. 
On ugleda nisku staju iza strme klisure, a pred otvo- 
renim vratima ugleda kako kleči nekoliko pastira. 
Unutra u staji ugleda mladu majku na koljenima pred 
jednim malim djetetom što je ležalo na podu na 
snopu slame. 

A sibilini veliki čvorasti prsti pokažu prema onom 
jadnom djetešcu. — Zdravo, cesare! — krikne sibila 
sa strašnim smijehom. — To je Bog kojemu će se 
žrtvovati na kapitolijskom brdu. 

Tada August ustukne pred njom kao pred luđakom. 
Ali u sibilu uđe moćni duh proročki, njene tamne oči 
započnu plamtjeti, ruke joj se ispruže prema nebu, 
$las joj se tako promijeni te se činilo, da nije njezin 
vlastiti. nego je odzvanjao takovim zvukom i snagom 
da bi se bio mogao čuti po čitavom svijetu. I ona izreče 
riječi za koje se činilo da ih čita između zvijezda. 

— Na kapitolijskom brežuljku treba da se poštuje 
Otkupitelj svijeta — Krist — a ne slabi smrtnici. 

Kad je ona to izrekla, prođe pokraj od straha uko- 
čenih ljudi te siđe polako nizbrdo i nestane je. 

Ali slijedećeg dana August strogo zabrani narodu, 
da mu podignu ikakav spomenik na kapitolijskom 
brdu. Na mjesto toga sagradi on svetište novorođe- 
nom božanskom djetetu te ga nazove NEBESKIM 
OLTAROM — Ara Coeli. 

ZDENAC MUDRACA 


Po staroj zemlji Judeji putovala je Suša; šupljih 
očnica i gruba lutala je preko požutjele trave i za- 
kržljala čička, 

Bijaše ljeto. Sunce je palilo nezasjenjena gorska 
sljemena, a svaki najmanji vjetrić vitlao je guste 
oblake vapnene prašine sa sivobijela tla; stada sta- 
jala su u krdima u dolinama oko presušenih potoka. 

Suša je obilazila i pregledavala zalihe vođe. Pošla 
je do Solomunovih jezera i vidjela je uzdišući da nji- 
hove kamenite obale obuhvataju još mnogo vode. 
Tada pođe dalje do znamenitog Davidova zdenca 
kod Betlehema, pa nađe i tamo vode. Nato se uputi 
vukući korake velikom vojničkom cestom što vodi 
od Betlehema prema Jerusalimu. 

Kad se našla otprilike na pola puta, ugleda zdenac 
mudraca što leži tik uz rub ceste, te opazi odmah da 
će doskora presahnuti, Suša sjedne na rub bunara 
koji se sastojao iz jednoga jedinog velikog izdubenog 
kamena, te pogleda u bunar, Jasna površina vode 
koja se inače viđala blizu otvora spustila se daleko 
u dubinu, a mulj sa dna uzmutio ju je i zaprljao. 

Kad je bunar opazio, kako se u njegovu tmurnu 
ogledalu ogleda osmaglo lice Suše, stane voda u 
njem zapljuskivati od straha. 

— Hijela bih znati kad ćeš ti već jednom svršiti 

— reče Suša, — ti zacijelo ne možeš tamo u tvojoj 
dubini naći vodenu žilu koja bi došla i dala ti nov 
život. A o kiši ne može, hvala Bogu, prije dva, tri 
mjeseca biti govora, 

— Možeš biti sasvim mirna — uzdahne bunar, — 
Ništa mi ne može pomoći, Irebalo bi najmanje da se 
otvori kakovo rajsko vrelo. 

— Onda te neću ostaviti, dok se sve ne svrši — 
reče Suša, Vidjela je da je stari bunar u posljednjim 
trzajima, i sad je htjela da uživa i tu radost da ga 
vidi kako kapljicu po kapljicu izdiše. 

Ona se zadovoljno smjesti na rubu bunara i rado- 
vaše se slušajući kako bunar u dubini uzdiše, Još 
ju je veoma radovalo i to što je gledala kako dolaze 
žedni putnici i vidjela kako spuštaju kabao te ga 
izvlače tek sa par kapljica zamuljene vode na dnu. 

Tako prođe čitav dan, a kad se spustio mrak, po- 


gleda Suša i opet u bunar, Još se je malo vode lje- 


skalo na njegovu dnu. — Ostaću ovdje cijelu noć — 
usklikne ona, — Samo se nemoj žuriti. Kad nastane 
opet tako svijetlo, da mogu vidjeti dolje u tebe, biće 
zacijelo već i tebi kraj. 

Suša se zguri na krovu bunara dok se je vruća 
noć, koja je bila još okrutnija i mučnija od dana, 
spuštala na zemlju Judeju, 

Psi i čagljevi zavijali su bez prestanka, a žedne 
krave i magarci odzivali su im se iz svojih vrućih 


. staja, Kad bi se časkom podignuo vjetar, ne bi do- 


nosio hlada, nego je bio vruć i sparan kao sopljivi 
dah kakove ogromne, usnule nemani, 

Ali zvijezde sjale su najljupkijim sjajem, a mali, 
svjetlucavi mladak obasjavao je lijepim zelenomo- 
drim svijetlom sive brežuljke, 1 u tom zračku svjet- 
losti opazi Suša kako se velika karavana uspinje na 
brežuljak na kome se je nalazio zdenac mudraca, 
Suša je sjedila i gledala na dugu povorku te se po- 
novo zlobno radovala na samu pomisao na svu onu 
žeđu, što se uspinje gore k bunaru, a neće u njem 
naći ni kapljice vode, da je utaži. Dolazilo je takovo 

mnoštvo životinja i vodiča da bi bili mogli isprazniti 
bunar kad bi on i sasvim pun bio. Iznenada kao da 
joj se pričinilo kako nešto sablasno, nešto neobično 
lebdi oko te karavane koja se vuče noću putem. Sve 
su se deve javljale najprije na nekom vrhuncu koji 
se ispinjao upravo prema svodu nebeskom, i činilo se 
kao da silaze s neba. U mjesečevoj svjetlosti činile 
su se veće nego obične deve i previše su lako nosile 
ogromne terete kojima bijahu natovarene. 

Ali ona ipak nije mogla vjerovati drugo nego da 
su prave, jer ih je sasvim jasno vidjela. Mogla je pa- 
če razabrati da su tri prve životinje jednogrbe deve 
sa sjajnom, sivom kožom, te da su bogato zauzdane, 
osedlane nakićenim sedlima, i da na njima jašu lijepi 
otmeni jahači. “ 

Čitava se povorka ustavi kod bunara, dromedari, 
trgšnuvši se triput oštro, pokleknu na zemlju, a nji- 
hovi jahači sjašu. Teretne deve zaustave se, a pošto 
ih se sve više i više sakupljalo, činilo se da tvore 
nepreglednu rpu visokih vratova i grba te divotno 
nakrcana tovara, 

Ona tri jahača priđu odmah k Suši i pozdrave je 
položivši ruku na čelo i prsa. Ona opazi da nose sjaj- 
no bijele odjeće i ogromne turbane, na kojih je gor- 
njem rubu pričvršćena po jedna jasna zvijezda kao 
da je upravo skinuta s neba, 

— Mi dolazimo iz daleke zemlje — reče jedan od 
stranaca, — pa te molimo da nam rečeš, je li to doi- 
sta zdenac mudraca, 

— Danas ga tako nazivaju — odvrati Suša, — ali 
sutra neće biti više ovdje zdenca, On će noćas umri- 
jeti. 

— To mi je sasvim jasno kad vidim ovdje tebe — 
reče čovjek, — Ali, nije li to jedan od svetih bunara, 
koji nikad ne presahne? Ili odakle mu inače ime? 

— Ja znam da je svet — reče Suša, — ali što mu 
to pomaže? Ona tri mudraca su u raju. 

Tri se putnika pogledaju. — Poznaješ li doista po- 
vijest toga starog bunara? — upitaju oni. 

— Ja poznajem povijest sviju bunara, i rijeka, i 
potoka, i vrela — odvrati Suša ponosno. 

— ucini nam veselje pa nam je ispripovjedi — 
umole stranci, I oni posjedaju oko stare neprijate- 
ljice svega onog što raste i stanu slušati, 

Suša se nakašlje i smjesti se na rubu bunara kao 
pripovjedač priča na svojoj visokoj sjedalici; a zatim 
počne pripovijedati, 

— U Gabesu, u Mediji, u gradu što leži tih uz rub 
pustinje, te mi je zato bio često milo utočište, živ- 
ljahu pred mnogo godina tri čovjeka, znamenita zbog 
svoje mudrosti. Uni bijahu usto vrlo siromašni, a to 
je bilo nešto neobično, jer se u Gabesu znanje visoko 
cijenilo i bogato naplaćivalo, Ali ovoj trojici muzeva 
nije ni moglo drugačije da bude, jer je jedan od njih 
bio neizmjerno star, drugi je bio gubav, a treći crni 
crnac s nabreklim usnicama, Ljudi držahu prvoga 


 prestarim, a da bi ih mogao nešto naučiti, pred dru- 


gim su bježali bojeći se da ih ne zarazi, a trećega 
nisu htjeli slušati, jer su držali da znaju kako mu- 
drost još nikad nije došla iz Etiopije, 

— A ona tri mudraca u svojoj su se nesreći spri- 
jateljila. Prosjačili su kroz dan na istim vratima 
hrama, a noću spavali su na istom krovu. Na taj su 
si način mogli bar time prikratiti vrijeme da su za- 
jedno razmišljali o svemu onom čudesnom što su 
opažali kod stvari i kod ljudi, 

— Jedne noći, dok su jedan uz drugoga spavali 
na nekom krovu koji bijaše gusto obrastao crvenim 
omamljivim makom, probudi se najstariji između 
njih, i tek što je zaokružio pogledom oko sebe kad 
li probudi i ostalu dvojicu. 

— »Neka bude hvaljeno naše siromaštvo koje nas 
sili da spavamo pod vedrim nebom«, progovori on. 
»Probudite se i dignite pogled svoj prema nebu«. 

— 1 zaista — reće Suša nešto blažim glasom, —' 
bijaše to noć koju nitko, tko ju je vidio, ne može 
zaboraviti. Sve bijaše tako svijetlo, da se je nebo 


koje je ponajčešće ipak nalik na čist svod sada či- 

nilo dubokim i prozirnim te punim valova kao more. 
Svjetlost se na njem talasala gore i dolje, a zvijezde 
činilo se da plove u raznim dubinama, jedne usred 
valova svjetlosti, a druge na njihovoj površini, 


— Ali sasvim daleko, visoko gore opaze ta tri 
muža kako izranja slab mrak, I taj mrak jurio je 
kroz čitav prostor kao lopta te je dolazio sve bliže 
i bliže, i dok se tako privližavao, počeo se rasvjet- 
ljivati, ali se je tako rasvjetlio kao ruže — dao Bog 
da sve povenu — kad se razvijaju iz pupolja. Po- 
stajaše sve veći i veći, tamni oblak oko njega malo 
se pomalo rasplinuo, a svjetlost se iz njega razasula 
u ćetiri sjajna lista, Napokon, kad se spustio tako 
nisko kaošto je najbliža zvijezda, zaustavi se. Sad 
se tamni krajevi savinu sasvim na stranu, a lijepa 
se ružičasta svjetlost stane razvijati list za listom, 
dok nije jasna poput zvijezde zasjala među zvi- 
jezdama, 

— Kad su ti siromašni muževi to ugledali, njihova 
im mudrost reče, da se toga časa rađa na zemlji 
moćan kralj, jedan od onih kojemu će se moć po- 
peti više nego moć Kira ili Aleksandra, I oni rekoše 
jedan drugome: »Pođimo k roditeljima novorođenoga 
i kažimo im, što smo vidjeli. Možda će nas za to 
nagraditi kesicom novca ili zlatnom narukvicom,« 


— Oni pograbe svoje dugačke putničke štapove 
i pođu na put. Upute se kroz grad napolje do grad- 
skih vrata, ali tu se neodlučno zaustave, jer se sada 
pružala ispred njih velika pustinja koju ljudi mrze. 
Ali uto opaze kako nova zvijezda baca uzan zračak 
svjetlosti preko pustinjskoga pijeska, i oni stanu 
putovati, puni pouzdanja, pod vodstvom zvijezde. 

— Išli su cijelu noć preko širokoga pješčanog 
polja, i na svojem su putu govorili o miadomu, novo- 
rođenom kralju kojega će naći gdje spava u zlatnoj 
kolijevci i igra se dragim kamenjem, Prikraćivali su 
noćne satove govoreći o tom kako će stupiti pred 


njegova oca, kralja, i njegovu majku, kraljicu i reći: 

im, da nebo obećaje njihovu sinu moć i jakost, lje- 
potu i sreću, veću nego što bijaše sreća Solomunova. 

— Ponosili su se time da je Bog izabrao njih da 
vide zvijezdu. Govorili su si da ih roditelji novo- 
rođenoga neće moći nagraditi sa manje nego dva- 
deset kesa zlata, a možda će im dati pače toliko, da 
više neće morati osjećati patnje uboštva. 

— Ja sam ležala kao pustinjski lav u zasjedi — 
nastavi Suša, — da se sa svim mukama žedi oborim 
na te putnike, ali oni mi izmaknuše; cijelu ih je noć 
vodila zvijezda, a ujutru, kad se nebo razjasnilo, a 
ostale zvijezde poblijedjele, ostane njihova ustrajna 
i sjala je iznad pustinje, dok ih ne dovede do jedne 


oaze gdje su našli vrelo i paome sa datulama. Tu 
su se odmarali čitav dan, i tek pošto se spustila 
noć, kad su opazili da zraka zvijezde i opet obrub- 
ljuje pustinjski pijesak, pođu dalje. 

— Po ljudskom shvatanju — nastavi Suša, — bi- 
jaše to lijepo putovanje. Zvijezda ih je tako vodila 


«da nijesu trebali ni gladovati ni žeđati. Vodila ih 


je pokraj oštroga čička, uklanjala se dubokom, ra- 
hlom pomičnom pijesku, izbjegavala jarko sunčano 
svijetlo i vruće pustinjske oluje. I tri su mudraca 
neprestano među sobom govorila: »Bog nas štiti i 
blagosilje naš put. Mi smo njegovi glasnici.« 

— Ali malo pomalo ipak sam i ja zadobila nad 
njima moć — pripovijedaše Suša dalje, — i za ne- 
koliko su se dana srca ovih putnika zvijezde pre- 
tvorila u pustinju, upravo tako suhu kao ona kroz 
koju su putovali. Bijahu ispunjena neplodnim pono- 
som i zatornom pohlepom, 

— »Mi smo Božji glasnici«, ponavljala su tri mu- 
draca, »otac novorođenoga kralja neće nas prebo- 
gato nagraditi, ako nam pokloni zlatom natovarenu 
karavanu«, 

— Napokon ih zvijezda prevede preko znamenite 
rijeke Jordana i dovede na brežuljke zemlje Judeje. 
I jedne se noći zaustavi iznad malena grada Betle- 
hema koji se sjaji ispod zelenih maslina na jednom 
kamenom brežuljku, 

— Tri su mudraca tražila pogledom dvorove i 
utvrđene kule, i zidine, i sve ono ostalo što pripada 
kraljevskom gradu, ali od sveg toga nisu vidjeli ni- 
šta. A, što je bilo još gore, zvijezda ih nije vodila 
pače ni u grad, nego se zaustavila kod jedne spilje 
na rubu puta. Tada se blaga svjetlost uvuče kroz 
otvor unutra i pokaže trima putnicima maleno di- 
jete što je ležalo u krilu svoje majke, a ona ga je 
uljuljavala pjesmom u san. 

— Ali iako su tri mudraca sada opazila da svjet- 
lost poput krune obuhvata glavu djeteta, ipak se 
zaustave pred spiljom. Oni nijesu ušli da proreknu 
malenome slavu i kraljevstvo. Oni se okrenu i ne 
odavši svoje prisustvo pobjegnu od djeteta i pođu 
uz brdo. 

— »Jesmo li putovali zato da dođemo k prosja- 
cima koji su upravo tako siromašni i neznatni kao 
i mi sami?« rekoše oni. »Je li nas Bo$ vodio ovamo, 
da se narugamo i sinu ovčara proreknemo sve ča- 
sti? Ovo dijete neće se nikada dovinuti ni do čega 
drugoga, nego će tu u dolini pasti svoje stado.« 

Suša zastane i namigne nekim znakom potvrđi- 
vanja svojim slušaocima. Nemam li pravo? činilo se 
da govori, Ima mnogo toga što je još suše nego pu- 
stinjski pijesak. Ali ništa nije neplodnije nego ljud- 
sko srce. 

— Tri mudraca nijesu dugo išla kad li im padne 
napamet da su jamačno zalutali i nisu pravo slijedili 
zvijezdu — nastavi Suša. — I oni uzdišnu svoje oči, 
da nađu opet zvijezdu i pravi put. Ali uto je već 

zvijezde, koju su slijedili s Istoka dovle, nestalo 
s neba. 

Tri se stranca žestoko uzbune, a njihova su lica 
pokazivala duboku bol. 


— A ono što se sada dogodilo — započne govor- 
nica iznova, — možda je, po ljudskom sudu, veselo. 
Jasno je tek to da su ta tri muža, čim više nijesu 
vidjeli zvijezde, odmah shvatili da su sagriješili 
prema Bogu. I dogodilo im se ono — nastavi Suša 
sa zebnjom, — što se događa zemlji u jesen kad 
nastane kišno doba. Oni zadršću od strave kaošto 
dršće zemlja od bljeska i groma, njihova se ćud 
smekša, i pokornost iznikne kao zelena trava u nji- 
hovu srcu, 

— Tri su dana i tri noći putovali po zemlji, da 
nađu dijete kojemu treba da se poklone. Ali zvi- 
jezda im se više nije pokazala, oni su se sve više 
i više gubili i osjećali sve veću žalost i potištenost. 
Treće su noći stigli do ovoga zdenca, da piju. I tad 
im je Bog oprostio grijeh tako da su, kad su se 
nagnuli nad vodu, opazili tamo duboko unutra odraz 
zvijezde koja ih je s Istoka dovela ovamo. : 

— Odmah je opaze i na nebeskom svođu, i ona ih 
ponovo odvede k spilji betlehemskoj, i oni padnu 
pred djetetom na koljena i reknu: »Mi ti donosimo 
zlatne posude pune tamjana i mirisnih mirodija. Ti 
ćeš postati najveći kralj, koji je na zemlji živio i 
koji će živjeti od njezina stvorenja do njezine pro- 
pasti.« Tada položi dijete svoju ruku na njihove 
oborene glave, a kad su se digli — eto, dalo im je 
darove ,veće nego što bi ih mogao darovati kralj. 
Jer, stari je prosjak postao mlad, a gubavac zdrav, 
a crnac bijaše lijep, bijel čovjek. I govori se da su 
bili tako divni da su otišli odande i postali svaki u 
svoioj državi kralj. 

Suša prekine svoje pripovijedanje, a tri je stranca 
pohvale. — Dobro si: pripovijedala — rekoše oni. 
— Ali, čudimo se da ta tri mudraca nijesu učinila 


28 


oli 


ništa za svoj zdenac koji im je pokazao zvijezdu. 
Zar su sasvim zaboravili takovo dobročinstvo? 

— Ne mora li ovaj zdenac uvijek živjeti? — reče 
drugi, — da sjeća ljude na to, da se sreća koje na 
visinama oholosti nestaje opet može naći u dubina- 
ma poniznosti? 

— Zar su pokojni gori nego živi? — reče treći. 
— Umire li zahvalnost kod onih što žive u raju? 

Ali kad su to izrekli, Suša se trgne s groznim kri- 
kom uvis. Ona je prepoznala strance, ona je vidjela 
tko su putnici, I ona pobjegne kao bjesomučna, da 
ne mora gledati kako tri mudraca dozivaju svoje 
sluge, te svoje deve, koje su sve natovarene mješi- 
nama s vodom, dovode do zdenca pa jadni, umirući 
zdenac pune vodom što su je donijeli iz raja. 


Prevela: Branka Horvat, 

SADRŽAJ 


Sveta noć , 
Careva vizija . 
Zdenac mudraca . 

